Телефоннан сөйләшү

 – Туфан абый, хәлләрең ничек?   – Путинныкы кебек.   – Ягъни мәсәлән?..   – Патша буласым килә.   – Нәҗибә апа ничек?   – Лукашенко сыман.   – Ягъни?..   – Рәсәйгә буйсынырга да теләми, Рәсәйсез яши дә алмый.    – Кызың Әлфия нихәлләрдә?   – Шәймиев шикелле.   – Ничек алай?   – Татарстан да кадерле, Рәсәйне дә якын итәргә кирәк.   – Оныгың Диләрә?   – Рамзан Кадыйров инде. Яраттыра белә.   – Ачыграк әйтә аласыңмы?   – Мин Путин булгач, аңлашыладыр, шәт.   – Ә Данияр?   – Коеп куйган Назарбаев.   – Назарбаев?!!   – Әйе, күп сөйләшми, үз эшен эшли.   – Диләрәнең кызы бар бугай.   – Әйе, исеме – Сәйдә.   – Ул ничек?   – Балетмейстер Моисеевны беләсеңдер инде.   – Әлбәттә.   – Моисеев вафат булгач аны алыштырды. Барыбызны да биетә.   – Ә мин?.. Мин кем синең өчен, Туфан абый?   – Бәйләнмә әле, Саакашвили. 
	Туфан МИҢНУЛЛИН	
Сәхнә

	№ 5 |  	


